בית המשפט האריך בשמונה ימים את מעצר הבריטית, הנאשמת שמסרה עדות שקר בנוגע לאונס קבוצתי שעברה לכאורה בידי נערים ישראלים. העונש המקסימלי: שנת מאסר, קנס או שניהם יחד. פרקליטה: "הפצת הסרטונים - עבירה פלילית חמורה בהרבה. מי הדליף ומדוע?". השופטת נזפה בה: "גרמת למעצר שווא של 12 נערים"
בבית המשפט בקפריסין הוגש הבוקר (ג') כתב אישום בגין עדות שקר ופגיעה ברגשות הציבור נגד הצעירה הבריטית בת ה-19 שהודתה כי שמסרה עדות שקר בנוגע לאונס קבוצתי שעברה לכאורה בידי ישראלים. היא, מצידה, טוענת כי צילום הסרטונים והפצתם ברשת מהווים עבירה חמורה יותר. השופטת בדיון הטיחה בנאשמת שעדות השקר שמסרה גרמה למעצר שווא של 12 נערים.
הדיון, שהיה אמור להתקיים אתמול נדחה ביממה משום שעורך דינה של החשודה הגיע רק אמש לאי. מעצרה הוארך בשמונה ימים. העונש המקסימלי בגין העבירות הללו יכול להגיע עד שנת מאסר, קנס או שניהם יחד.
לאורך כל הדיון בעניינה שמרה הנאשמת על שתיקה. בני משפחתה ליוו אותה, אך סירבו להשיב על שאלות. פרקליטה, עו"ד אנדראס פיתאליס, אמר בצאתו מהדיון: "עלינו לקבל את כל הראיות. אחרי שנקבל את כל הראיות, נקבל החלטה.
"אני לא אומר שהיא תודה ותשיב שהיא אשמה או שתכפור ותענה שאינה אשמה. זה עניין פרוצדורלי ונפעל בהתאם לחוק. הסרטונים שלה עכשיו באינטרנט וברצוני להסב את תשומת לבכם כי הפצת הסרטונים היא עבירה פלילית הרבה יותר חמורה ממה שמיוחס לה היום, וזה מעלה את השאלות מי הדליף את הסרטונים ומדוע".
עו"ד ניר יסלוביץ', שייצג חלק מהנערים, אמר בתגובה על כתב האישום: "מהיכרותי את רשויות החקירה בקפריסין, אני סמוך ובטוח שהן יבואו עמה חשבון. אעשה כל שביכולתי על מנת שימצו את הדין עם מתלוננת השווא בחומרה המתבקשת".
היא סיפרה שיצאה מהחדר ופגשה שתיים מחברותיה: "סיפרתי להן שעברתי אונס והן לקחו אותי למרפאה המקומית. שם התקשרנו למשטרה ואמרתי להם שעברתי אונס. הם הגיעו ועצרו את כל הישראלים". לאחר שהודתה, היא נעצרה וכל שבעת הנערים שנותרו במעצר (אחרי שחמישה כבר שוחררו בשבוע שעבר), שוחררו גם הם. הם נחתו שלשום בישראל.